Kommissionens forordning (EF) nr. 1209/2001

af 20. juni 2001

om fravigelse af forordning (EF) nr. 562/2000 om gennemførelsesbestemmelser til Rådets forordning (EF) nr. 1254/1999 for så vidt angår ordningerne for offentligt interventionsopkøb af oksekød

KOMMISSIONEN FOR DE EUROPÆISKE FÆLLESSKABER HAR --

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 38, stk. 2, og artikel 47, stk. 8, og

ud fra følgende betragtninger:

(1) Begivenhederne i forbindelse med bovin spongiform encephalopati (BSE) har medført, at forbrugerne i høj grad har mistet tillid til oksekød. Det har ført til kraftig nedgang i forbruget af og et mærkbart fald i priserne på oksekød. Den efterfølgende mund- og klovesygeepidemi har kompliceret situationen. Selv om situationen synes gradvis at blive bedre, er markedet for oksekød dog stadig ramt af forstyrrelser, og der er risiko for, at det fortsat vil være ustabilt.

(2) På baggrund af denne markedssituation og med henblik på at øge effektiviteten af de foranstaltninger, der skal træffes, bør der kunne opkøbes yderligere produkter til intervention som fastsat i Kommissionens forordning (EF) nr. 562/2000 af 15. marts 2000 om gennemførelsesbestemmelser til Rådets forordning (EF) nr. 1254/1999 for så vidt angår ordningerne for offentligt interventionsopkøb af oksekød(2), senest ændret ved forordning (EF) nr. 1082/2001(3). Slagtekroppe, hvis vægt overstiger den for tiden tilladte maksimumsvægt, og som stammer fra dyr, der er blevet holdt tilbage i længere tid på grund af den svage efterspørgsel, bør også kunne overtages. For at tage hensyn til de højere omkostninger og lavere indtægter i oksekødssektoren bør der desuden foretages en midlertidig justering af tillægsbeløbet til den gennemsnitlige markedspris, som anvendes til fastsættelse af den maksimale opkøbspris.

(3) Ved Kommissionens forordning (EF) nr. 716/96 af 19. april 1996 om ekstraordinære støtteforanstaltninger for oksekødsmarkedet i Det Forenede Kongerige(4), senest ændret ved forordning (EF) nr. 1176/2000(5), blev der fastsat særlige foranstaltninger for kreaturer, der var opdrættet i Det Forenede Kongerige og mere end 30 måneder gamle. Foranstaltningerne går ud på, at dyrene slagtes og destrueres. Dyr, der er kastreret i Det Forenede Kongerige og har overskredet den pågældende aldersgrænse, kan derfor ikke overtages til offentlig intervention. Ved Kommissionens beslutning 2000/764/EF(6) om BSE-testning af kvæg, ændret ved beslutning 2001/8/EF(7), er det fastsat, at alt kvæg på mere end 30 måneder, der frembydes til normal slagtning til konsum, senest fra den 1. juli 2001 skal underkastes en af de godkendte hurtige tester, som er nævnt i bilag IV A til Kommissionens beslutning 98/272/EF(8). Med henblik på senere afsætning på markedet bør kvæg, der ikke er blevet underkastet en sådan test, ikke kunne overtages til offentlig intervention.

(4) For at interventionen fuldt ud kan spille sin rolle i betragtning af den alvorlige markedssituation, bør det også være muligt at opkøbe forfjerdinger til intervention, idet prisen på disse produkter fastsættes på grundlag af priserne på slagtekroppe. Der bør også fastsættes nærmere regler for overtagelse af fjerdingerne.

(5) For at imødegå de yderligere markedsforstyrrelser, som skyldes store tilførsler af magre handyr (ungdyr til viderefedning) med oprindelse i Fællesskabet, der holdes tilbage på oprindelsesbedrifterne på grund af manglende efterspørgsel, og som bedrifterne ikke mere har foder til, bør der træffes støtteforanstaltninger efter artikel 38 i forordning (EF) nr. 1254/1999, så slagtekroppe af denne type dyr kan opkøbes til intervention. For at undgå, at næsten færdigfodrede dyr fremføres til denne form for intervention, bør der sættes en vægtgrænse for slagtekroppe, der kan opkøbes under ordningen. Da dyr af de kvægracer, der er angivet i bilag I til Kommissionens forordning (EF) nr. 2342/1999 af 28. oktober 1999 om gennemførelsesbestemmelser til Rådets forordning (EF) nr. 1254/1999 om den fælles markedsordning for oksekød, for så vidt angår præmieordningerne(9), senest ændret ved forordning (EF) nr. 192/2001(10), ikke anses for at tilhøre en såkaldt kødrace, bør de ikke være omfattet af denne type intervention. For at undgå, at der ydes to former for støtte, bør der indføres en ordning, som indebærer, at den fulde opkøbspris kun udbetales til producenter, der ikke har ansøgt om den særlige præmie, som er omhandlet i artikel 4 i forordning (EF) nr. 1254/1999, for de pågældende dyr. Endelig er det også nødvendigt at vedtage bestemmelser, som supplerer eller fraviger den normale interventionsordning, der er fastsat ved forordning (EF) nr. 1254/1999.

(6) Bestemmelserne i forordning (EF) nr. 562/2000 bør derfor fraviges.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Uanset artikel 4, stk. 1, i forordning (EF) nr. 562/2000 kan yderligere følgende produkter opkøbes til intervention:

- Kategori A, klasse O2 og klasse O3

- Irland: kategori C, klasse O4

- Det Forenede Kongerige-Nordirland: kategori C, klasse O4.

2. Uanset eller som supplement til artikel 4, stk. 2, i forordning (EF) nr. 562/2000

a) kan følgende produkter ikke opkøbes til intervention:

i) hele og halve slagtekroppe af kastrerede dyr, der er opdrættet i Det Forenede Kongerige og er mere end 30 måneder gamle

ii) hele og halve slagtekroppe af kastrerede dyr, der er opdrættet i de øvrige medlemsstater og er mere end 30 måneder gamle, og som ikke har været underkastet en godkendt hurtigtest som nævnt i bilag IV A til beslutning 98/272/EF

b) kan forfjerdinger opkøbes til intervention, hvis de er udskåret med fem ribben og stammer fra hele eller halve slagtekroppe som omhandlet i artikel 4, stk. 2, i forordning (EF) nr. 562/2000. Prisen på forfjerdinger afledes af prisen på slagtekroppe ved hjælp af en koefficient på 0,80.

3. Uanset artikel 4, stk. 2, litra g), i forordning (EF) nr. 562/2000 er maksimumsvægten for de slagtekroppe, der er omhandlet i ovennævnte bestemmelse, for tredje kvartal af 2001 380 kg.

4. Uanset artikel 16, stk. 2, i forordning (EF) nr. 562/2000 udløber fristen for levering den 31. august 2001, hvad angår den sidste licitation i juli 2001.

5. Uanset artikel 17 i forordning (EF) nr. 562/2000 skal forfjerdinger i tilfælde, hvor kun forfjerdinger overtages, tilbydes sammen med de tilsvarende bagfjerdinger, for at interventionsorganet kan acceptere dem, så maksimumsvægt, præsentation og klassificering af de slagtekroppe, hvorfra de stammer, kan kontrolleres.

Hvis den første kontrol af forfjerdinger og bagfjerdinger er foretaget på de betingelser, der er fastsat i nævnte artikels stk. 3, kan de forfjerdinger, der blev accepteret under nævnte kontrol, dog tilbydes uden de tilsvarende bagfjerdinger til endelig overtagelse på interventionscentret, efter at de er blevet transporteret dertil i et forseglet transportmiddel.

6. Uanset artikel 36 i forordning (EF) nr. 562/2000 gælder følgende:

a) i forbindelse med de licitationer, der er omhandlet i artikel 47, stk. 3, i forordning (EF) nr. 1254/1999, er det beløb, hvormed den gennemsnitlige markedspris forhøjes, på 14 EUR pr. 100 kg slagtevægt.

b) i forbindelse med de licitationer, der er omhandlet i artikel 47, stk. 5, i forordning (EF) nr. 1254/1999, er det beløb, hvormed den gennemsnitlige markedspris forhøjes, på 7 EUR pr. 100 kg slagtevægt.

7. Der åbnes også offentlig intervention i henhold til bestemmelserne i forordning (EF) nr. 562/2000 og nærværende forordning for hele og halve slagtekroppe af kastrerede dyr med oprindelse i Fællesskabet, der er mindre end 12 måneder gamle for klasse A og mindre end 14 måneder gamle for klasse C.

I så fald gælder følgende:

- der er tale om dyr af andre kvægracer end dem, der er angivet i bilag I til forordning (EF) nr. 2342/1999

- dyrene har en slagtevægt på mellem 140 og 200 kg, og de må ikke udvise misdannelser eller vægtanomalier i forhold til deres alder

- hvis hele eller halve slagtekroppe, der tilbydes til intervention, stammer fra dyr, som var mindst ni måneder gamle, nedsættes opkøbsprisen til tilslagsmodtageren med 68 EUR pr. leveret halv slagtekrop. Hvis det kan bevises, at der aldrig er ansøgt om særlig præmie for dyret, foretages nedsættelsen dog ikke

- den foreslåede pris oplyses uden henvisning til produktkvalitet

- artikel 13, stk. 3, i forordning (EF) nr. 562/2000 gælder for de offentlige interventioner, der er omhandlet i nærværende stykke. Koefficienterne kan dog være forskellige fra dem, der fastlægges i henhold til nævnte artikel for offentlige interventioner for andre produkter

- følgende bestemmelser i forordning (EF) nr. 562/2000 anvendes ikke:

a) artikel 4, stk. 3, litra b) og c), bortset fra bestemmelserne om mærkning med kategori og slagtenummer

b) artikel 18, stk. 3

c) artikel 20 for dyr på under 12 måneder

d) artikel 36

e) de angivelser for produktklassificeringen, der er anført i bilag II.

For produkter, der opkøbes i henhold til nærværende stykke, gælder desuden følgende:

- uanset artikel 11, stk. 5, litra a), i forordning (EF) nr. 562/2000 skal hvert bud vedrøre mindst 5 tons

- interventionsorganerne skal, når de fremsender buddene til Kommissionen, angive de pågældende mængder

- produkterne oplagres særskilt pr. licitation eller pr. måned i partier, der let kan identificeres

- de meddelelser, der er fastsat i artikel 31, stk. 1-4, i forordning (EF) nr. 562/2000, fremsendes særskilt fra meddelelserne om andre produkter i offentlig intervention.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes for licitationer, der åbnes i tredje kvartal af 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. juni 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21.

(2) EFT L 68 af 16.3.2000, s. 22.

(3) EFT L 149 af 2.6.2001, s. 19.

(4) EFT L 99 af 20.4.1996, s. 14.

(5) EFT L 131 af 1.6.2000, s. 37.

(6) EFT L 305 af 6.12.2000, s. 35.

(7) EFT L 2 af 5.1.2001, s. 28.

(8) EFT L 122 af 24.4.1998, s. 59.

(9) EFT L 281 af 4.11.1999, s. 30.

(10) EFT L 29 af 31.1.2001, s. 27.